**ภาวะผู้นำในการปฏิบัติตามหลักพรหมวิหาร 4**

**พงศกร สงนุ้ย วิจิตรา ศรีสอน สุริยะ ประภายสาธก**

**S62463825016.sr@ssru.ac.th wijittra.sr@ssru.ac.th** **suriya.pr@ssru.ac.th****Suan**

**Sunandha Rajabhat University, Thailand**

**บทคัดย่อ**

 บทความนี้มีจุดมุ่งหมายเพื่อสังเคราะห์แนวคิดภาวะผู้นำในการปฏิบัติตามหลักพรหมวิหาร 4 โดยเห็นความสำคัญที่ทุกคนได้ตระหนักในการใช้ภาวะผู้นำในการปฏิบัติตามหลักพรหมวิหาร 4 เพื่อมาประยุกต์เข้ากับการบริหารหน้าที่หรือแม้แต่ในชีวิตประจำวันเพื่อให้เกิดประโยชน์ในด้านทำให้เกิดการอยู่ร่วมกันอย่างสมานสันติในสังคมทุกหมู่เหล่าไม่แบ่งแยก ฝักฝ่ายส่งเสริมให้กิจการที่ทำร่วมกันสำเร็จเจริญก้าวหน้าตามมุ่งหมาย โดยมีเนื้อหาศึกษา ดังนี้

 ผู้นำคือบุคคลที่จะมาประสานช่วยให้คนทั้งหลายรวมกันโดยที่ว่าจะเป็นการอยู่รวมกันก็ตาม หรือทำการร่วมกันก็ตามให้พากันไปด้วยดีสู่จุดหมายที่ดีงาม คนทุกคนมีบทบาทเป็นผู้นำกันอยู่แล้ว เช่นเป็นผู้นำองค์กร ผู้นำสมาคม ผู้นำวัดและแม้กระทั้งหัวหน้าครอบครัวจะต้องประกอบด้วย 1) จักขุมา คือ เป็นผู้มีวิสัยทัศน์ที่กว้างไกล 2) วิธุโร คือเป็นผู้ชำนาญในงาน 3) นิสสยสัมปันโน คือ เป็นผู้ที่มีมนุษย์สัมพันธ์ดีพระพุทธองค์ได้แสดงถึงลักษณะและคุณสมบัติของผู้นำหรือผู้บริหารไว้ว่า 1. วิยัตโต เป็นผู้มีปัญญา 2. วินีโต เป็นผู้มีระเบียบวินัยดี 3. วิสารโท เป็นผู้แกล้วกล้า 4. พหุสุโต เป็นผู้มีความรู้ศึกษาทรงจำมาก 5. ธัมมานุธัมมปฏิปันโน เป็นผู้ปฏิบัติธรรม รักษาความถูกต้องในสิ่งที่ถูกที่ควร และหัวใจสำคัญ คือพรหมวิหารคือ ธรรมเครื่องอยู่อย่างประเสริฐ ปฏิบัติตนต่อมนุษย์ตลอดจนสรรพสัตว์ทั้งหลายโดยชอบ เป็นธรรมสำหรับผู้ใหญ่ที่ดูแลคนอื่น 1. เมตตา ได้แก่ ความรักใคร่ ปรารถนาให้มีความสุข ด้วยจิตอันแผ่ไมตรีคิดทำประโยชน์แก่ผู้อื่นและสิ่งอื่นโดยการแสดงออก 3 ทาง ได้แก่ ก) เมตตาทางกาย ข) เมตตาทางวาจา ค) เมตตาทางใจ 2. กรุณาได้แก่ ความสงสารคิดช่วยเหลือผู้อื่นให้พ้นจากความทุกข์ 3. มุทิตา ได้แก่ ความยินดีเมื่อผู้อื่นอยู่ดีมีสุข 4. อุเบกขา ได้แก่ความวางใจเป็นกลาง

**คำสำคัญ** : ภาวะผู้นำ; เชิงพุทธ; หลักพรหมวิหาร 4

**Leadership in the practice of phrommawihan 4**

**Pongsakorn Songnui Wijittra Srison Suriya Prapasataka**

**S62463825016.sr@ssru.ac.th wijittra.sr@ssru.ac.th suriya.pr@ssru.ac.thSuan**

**Sunandha Rajabhat University, Thailand**

**Abstract**

 This article aims to synthesize the concept of Buddhist leadership according to the Four phrommawihan. It is important to realize that all people are aware of the use of Buddhist leadership in accordance with the Four phrommawihan, to be applied to the management of work, or even to life. Everyday, to benefit in the cause of peaceful coexistence in all societies. Do not discriminate to promote the jointly successful development. The content is as follows. A leader is a person who will help people together by being together. Or do together to bring it together well. To a good destination. Everybody is a leader. Leadership, and even Family leaders It must be composed of: 1) The ophthalmic vision is broad. 2) Visutaro is a specialist in the work. 3) a man with a good relationship. The Buddha has shown the characteristics and qualities of leaders or administrators. 1. A wise man. 2. A good disciplinarian. 3. A great fighter. 4. A lot of knowledge. 5. As a practitioner Keep in mind that the right thing to do. And heart of the matter. Treat yourself to humans as well as all animals. For the man who care for others. 1. Mercy is love, desire to be happy. I think the benefits to others and other things. The three expressions are: a) physical compassion b) compassionate speech c) compassionate mind 2. Please include compassion to help others out of suffering 3. Be happy when others are happy 4. Detachment is a neutral trust.

**Keywords** : Buddhist; leadership ; 4 phrommawihan

**บทนำ**

 “หลักธรรม” ทางพระพุทธศาสนานั้น คือ หลักธรรมะที่พระพุทธเจ้าได้ทรงตรัสเอาไว้ให้กับพุทธบริษัทได้ประพฤติปฏิบัติตาม เพื่อให้เกิดประโยชน์สูงสุดให้กับตนเองและผู้อื่น หรือจะกล่าวได้ว่าหลักธรรมะที่พระพุทธองค์ได้ทรงบัญญัติไว้นั้นเริ่มต้นตั้งแต่ หลักธรรมที่ทำให้การครองเรือนคือการใช้ชีวิตประจำวันนั้นถูกต้อง ไปจนถึงการนำหลักธรรมมาใช้ในการปกครองบ้านเมือง และสูงสุดคือใช้หลักธรรมในการปฏิบัติให้ตนเองพ้นจากทุกข์ได้ในที่สุด หรือที่มีคำย่อว่า ครองตน ครองคน และครองงาน โดยหลักธรรมที่พระพุทธเจ้าได้ตรัสไว้นั้นมีหลากหลาย มีการแยกไว้เป็นหมวดหมู่อย่างชัดเจน ทั้งวิธีการและประโยชน์เมื่อนำหลักธรรมนั้นมาใช้ เช่น ธรรมเป็นเครื่องคุ้มครองโลก ได้แก่ สติ สัมปชัญญะ เป็นต้น หลักธรรมเหล่านี้เมื่อนำมาประพฤติปฏิบัติตามย่อมก่อให้เกิดประโยชน์แก่ผู้นั้นตามกำลังของตนทั้งสิ้น และการบริหารบ้านเมืองหรือประเทศก็เช่นเดียวกัน พระพุทธเจ้ามิได้ทรงเข้ามายุ่งเกี่ยวกับการเมืองแต่อย่างใดแต่ท่านได้ทรงแสดงถึงหลักธรรมในการใช้ปกครองคนก็ดี บริหารบ้านเมืองก็ดี ไว้ในหลายครั้ง ณ ที่นี้ ผู้วิจัยนำเอาหลักพรหมวิหาร 4 ที่เป็นหลักธรรมอันพระพุทธองค์ได้ทรงตรัสไว้ประกอบด้วย เมตตา 1 กรุณา 1 มุทิตา 1 อุเบกขา 1 นั้น เป็นธรรมะสำคัญที่ทรงตรัสให้แก่พุทธบริษัทได้ประพฤติปฏิบัติตาม “พรหมวิหาร” นั้นมีความหมายว่า คุณธรรมสำหรับเป็นที่อยู่ของจิตใจแห่งพรหม คือผู้ใหญ่หรือผู้ประเสริฐ เป็นธรรม เป็นที่อยู่ซึ่งมีทั้งความดีและความสุข โดยให้ผู้ปฏิบัตินำไปใช้ดังนี้ ขั้นแรกให้ปฏิบัติด้วยจิตคิดเกื้อกูล แผ่ออกไปในสัตว์บุคคลทั้งหลาย คือ เมตตาซึ่งมีอาการเป็นความคิดเกื้อกุล ต่อจากนั้นเมื่อได้เห็นหรือได้ยิน หรือได้คิดว่าเขามีความทุกข์เดือดร้อนก็ปฏิบัติช่วย บำบัดทุกข์ให้ คือ กรุณา ซึ่งมีอาการช่วยบำบัดทุกข์ จากนั้นครั้นได้เห็นเขามีสุขไม่ทุกข์ ก็พลอยยินดีบันเทิงใจ คือ มุทิตา ซึ่งมีอาการพลอยยินดีและเมื่อไม่มีกิจที่ควรจะทำต่อไปก็อุเบกขา คือดูอยู่เฉย ๆ (สมเด็จพระญาณสังวร, 2543) สำหรับประเด็นใช้กับใครบ้าง แบ่งเป็น ๒ แนวคิดเช่นกัน คือ ใช้กับ ”ผู้น้อยกว่า เช่น (ปัญญานันทภิกขุ (ปั่น ปญฺญานนฺโท) 2541) กล่าวถึง พรหมวิหารว่าเป็นหลักใจ ได้แก่ ผู้ใหญ่ที่ดีย่อมดำรงตน มั่นคงอยู่ในพรหมวิหาร 4 ประการ เป็นประจำในผู้น้อยเป็นนิจ พระพรหมบัณฑิต (ประยูร ธมฺมจิตฺโต) (2539) ได้กล่าวถึงพรหมวิหาร 4 ซึ่งสามารถสรุปความได้ว่า นักการเมืองต้องมีพรหมวิหารธรรม คือ ธรรมสำหรับผู้ใหญ่ 4 ประการ เพราะเมตตาจักทำให้นักการเมืองรู้จักมองแง่ดีของเพื่อนร่วมงาน และจดจำไว้เพื่อจะได้ใช้คนให้เหมาะสมกับลักษณะที่ดีของเขา กรุณาจะทำให้นักการเมืองเปิดใจกว้างรับฟังปัญหาของคนอื่น มุทิตาทำให้นักการเมืองส่งเสริมให้คนทำงานมีโอกาสพัฒนาความรู้ความสามารถจนได้เลื่อนตำแหน่งสูงขึ้น และ อุเบกขาจะทำให้นักการเมืองมีความยุติธรรมในการให้รางวัลและโทษ โดยรู้เท่าทันคนร่วมงานทุกคน ดังนั้นจะเห็นได้ว่า นักการเมืองไม่ว่าจะเป็นในระดับประเทศหรือระดับท้องถิ่น ย่อมต้องมีหลักธรรมประจำใจของตน เพื่อที่การทำหน้าที่ของนักการเมืองจะเป็นไปตามจุดประสงค์อันสูงสุดของประชาชน และเพื่อเกิดประโยชน์ประโยชน์สูงสุดแก่ส่วนรวม หากนักการเมืองไม่มีหลักธรรมแล้วไซร้ ย่อมนำไปสู่การทุจริตคอรัปชั่น เห็นแก่ผลประโยชน์ตนเองและพวกพ้องมากกว่าส่วนรวม และอาจจะนำไปสู่การใช้อำนาจไปในทางที่ไม่ถูกต้อง ทำให้ส่งผลเสียต่อชาติบ้านเมืองได้

**แนวคิดทฤษฎีเกี่ยวกับภาวะผู้นำในทางพระพุทธศาสนา**

 ความหมายของภาวะผู้นำ ในทางพระพุทธศาสนานักวิชาการได้ให้ความหมายของผู้นำและภาวะผู้นำตามหลักพุทธธรรม เป็นที่ยอมรับและนักวิจัยหลาย ๆ ท่านได้เสนอไว้ดังนี้ คำว่า ประมุข มาจากคำว่า ปะ แปลว่า ทั้งหมดทั้งสิ้น และมุขะ แปลว่า หน้า รวม เป็น ปมุขะ มีความหมายว่า หน่วยออกหน้าทั้งหมดทั้งสิ้น คือ ลักษณะแห่งผู้นำนั้นเอง เป็น การนำอย่างสัตบุรุษ อย่างผู้มีคุณธรรมเป็นผู้นำ ซึ่งเป็นความหมายกับผู้นำแห่งทุรราช ระบอบประชาธิปไตยมีพระมหากษัตริย์เป็นประมุข แต่ถึงกระนั้น ก็ไม่สูญเสียการเป็นผู้นำ เพราะมีการนำได้หลายทาง แม้จะไม่มีอำนาจทางการเมืองโดยสมบูรณ์แต่ก็มีโอกาสที่จะนำในทางเศรษฐกิจ การพัฒนา วัฒนธรรม การศึกษา ซึ่งดีไปกว่าการเมืองเรียกว่า ผู้นำทาง วิญญาณ คือ การทำให้เกิดความถูกต้องในทางจิตใจ ในการดำเนินชีวิต (อมร รักษาสัตย์, 2537 : 12-13)

 ความหมายของผู้นำ คือ บุคคลที่จะมาประสานช่วยให้คนทั้งหลายรวมกันโดยที่ว่า จะเป็นการอยู่รวมกันก็ตาม หรือทำการร่วมกันก็ตามให้พากันไปด้วยดีสู่จุดหมายที่ดีงาม ภาวะผู้นำ ก็คือคุณสมบัติเช่น สติปัญญา ความดีงาม ความรู้ความสามารถของบุคคล ที่ชัก นำให้คนทั้งหลายมาประสานกัน และพากันสู่จุดหมายที่ดีงาม คุณสมบัติของผู้นำมีหลาย อย่างหลายด้าน แยกไปตามสิ่งที่ผู้นำจะต้องเกี่ยวข้อง คือ ผู้นำจะต้องมีความสามารถในการที่จะไปเกี่ยวข้องหรือปฏิบัติต่อสิ่งเหล่านั้นทุกอย่างให้ถูกต้องและได้ผลดี (พระธรรมปิฎก (ป.อ. ปยุตฺโต) (2545 : 3-4) ผู้นำ คือผู้ชักพาให้คนอื่นเคลื่อนไหวหรือกระทำการทิศทางที่ผู้นำกำหนดเป้าหมาย ไว้หลายคนมีบทบาทเป็นผู้นำกันอยู่แล้ว เช่นเป็นผู้นำองค์กร ผู้นำสมาคม ผู้นำวัดและแม้กระทั่งหัวหน้าครอบครัวก็จัดว่าเป็นผู้นำ (พระเทพโสภณ (ประยูร ธมฺมจิตฺโต) (2548 : 34) ผู้นำตรงกับคำในภาษาอังกฤษว่า “Leadership” ซึ่งมีความหมายในทำนองเดียวกันว่า “Being a leader ; power of leading,the qualities of a leader” หมายถึง ผู้นำไปสู่สิ่งที่ดีงามและเป็นประโยชน์แก่มหาชน การนำไปในทางชั่วช้า เสียหาย เช่น เป็นหัวหน้าโจรพาลูกน้องไปปล้นหรือลักขโมย หรือการตั้งตนเป็นหัวหน้าไปพาคนค้ายาเสพติด ก็คงไม่นับว่าเป็นผู้นำหรือมีภาวะผู้นำ เพราะไม่สัมพันธ์กับเป้าหมายที่ดีงาม และมิได้ตั้งอยู่บน ฐานแห่งศีลธรรม คุณธรรม และสติปัญญา (พระศรีปริยัติโมลี(สมชัย กุสลจิตฺโต) (2548 : 53) แนวคิดเกี่ยวกับคุณสมบัติของผู้นำตามหลักพระพุทธศาสนา พระพุทธศาสนาให้ความสำคัญเกี่ยวกับตัวผู้บริหารหรือผู้นำในการบริหารนี้มาก โดยมีคำสอนที่พูดถึงเกี่ยวกับลักษณะของผู้นำดังที่ปรากฏอยู่ในทุติยปาปริกสูตร (องฺ.จตุกฺก. (ไทย) 21/157/203) ว่า ผู้นำจะต้องประกอบด้วยลักษณะ ดังนี้คือ

 1) จักขุมา คือ เป็นผู้มีวิสัยทัศน์ที่กว้างไกล มองสภาพเหตุการณ์ออกและ จะวางแผนเตรียมรับ หรือรุกได้อย่างไร

 2) วิธุโร คือเป็นผู้ชำนาญในงาน รู้จักวิธีการไม่บกพร่องในหน้าที่ที่ตนได้ รับผิดชอบ

 3) นิสสยสัมปันโน คือ เป็นผู้ที่มีมนุษย์สัมพันธ์ดีและได้รับความเชื่อถือจาก ผู้อื่น เมื่อพูดถึงผู้นำแล้ว ผู้นำจะต้องมีความสามารถในการที่จะไปเกี่ยวข้องหรือปฏิบัติ ต่อสิ่งเหล่านั้นทุกอย่างให้ถูกต้อง และได้ผลดีองค์ประกอบเหล่านั้น คือ 1. ตัวผู้นำจะต้องมีคุณสมบัติภายในของตนเอง เป็นจุดเริ่มและเป็นแกนกลางไว้ 2. ผู้ตาม โยงด้วยคุณสมบัติที่สัมพันธ์กับผู้ตาม หรือเราอาจจะไม่เรียกว่า “ผู้ตาม” ในพุทธศาสนาก็ไม่ได้นิยมใช้คำว่า ผู้ตาม เราอาจจะใช้คำว่า “ผู้ร่วมไปด้วยกัน” 3. จุดหมาย โยงด้วยคุณสมบัติที่สัมพันธ์กันกับจุดหมายเช่นจะต้องมีความชัดเจน เข้าใจถ่องแท้และแน่วแน่ในจุดหมายเป็นต้น 4. หลักการ และวิธีการโยงด้วยคุณสมบัติที่สัมพันธ์กับหลักการ และวิธีการที่จะทำ ให้สำเร็จผลบรรลุจุดหมาย 5. สิ่งที่จะทำโยงด้วยคุณสมบัติที่สัมพันธ์กับสิ่งที่จะทำ 6.สถานการณ์โยงด้วยคุณสมบัติที่สัมพันธ์กับสภาพแวดล้อม หรือสิ่งที่จะประสบซึ่งอยู่ภายนอกว่าทำอย่างไรจะผ่านไปได้ด้วยดีในท่ามกลางสังคม สิ่งแวดล้อม หรือสิ่งที่ ประสบ เช่น ปัญหา เป็นต้น นี่คือ องค์ประกอบต่างๆ ที่เกี่ยวข้องสำหรับผู้นำที่จะต้องพัฒนา ตนเองให้มีคุณสมบัติที่จะทำให้เป็นผู้พร้อมที่จะปฏิบัติต่อสิ่งเหล่านั้นได้อย่างถูกต้องบังเกิดผลดี (พระธรรมปิฎก (ป.อ. ปยุตฺโต), 2544 : 2-4) นอกจากนี้ผู้นำจะต้องประกอบด้วยคุณธรรมจะต้องวางตัวในกฎระเบียบอย่าง เคร่งครัดในสังฆโสภณสูตร พระพุทธองค์ได้แสดงถึงลักษณะและคุณสมบัติของผู้นำหรือ ผู้บริหารไว้ว่า

 1. วิยัตโต เป็นผู้มีปัญญา

 2. วินีโต เป็นผู้มีระเบียบวินัยดี

 3. วิสารโท เป็นผู้แกล้วกล้า

 4. พหุสุโต เป็นผู้มีความรู้ศึกษาทรงจำมาก

 5. ธัมมานุธัมมปฏิปันโน เป็นผู้ปฏิบัติธรรมรักษาความถูกต้องในสิ่งที่ถูกที่ควร (องฺ. จตุกฺก. (ไทย) 21/7/9-10)

 พระสารีบุตรเถระยังมีคุณลักษณะของผู้สอนอย่างที่เรียกว่า องค์คุณของ กัลยาณมิตร ซึ่งมี 7 ประการดังต่อไปนี้ 1. ปิโย น่ารัก (ในฐานะเป็นที่วางใจและสนิทสนม) 2. ครุ น่าเคารพ (ในฐานะให้เกิดความรู้สึกอบอุ่นใจ เป็นที่พึ่งได้และปลอดภัย) 3. ภาวนีโย น่ายกย่อง (ในฐานะทรงคุณคือความรู้และภูมิปัญญาแท้จริง) 4. วตฺตา รู้จักพูด (คอยให้คำแนะนำว่ากล่าวตักเตือน เป็นที่ปรึกษาที่ดี) 5. วจนกฺขโม อดทนต่อถ้อยคำ (พร้อมที่จะรับฟังคำซักถามต่าง ๆ อยู่เสมอ และ สามารถรับฟังคำได้ด้วยความอดทนไม่เบื่อ) 6. คมฺภีรํ จ กถ กตฺตา - (กล่าวชี้แจงแถลงเรื่อง ต่าง ๆ ที่ลึกซึ้งได้) 7. โน จฏฺฐาเน นิโยชเย - (ไม่ชักจูงไปในทางที่เสื่อมเสีย) (พระราชวรมุนี (ประยุทธ์ ปยุตฺโต) 2530 : 26) ในอังคุตตรนิกาย ปัญจกนิบาต ได้แสดงหลักธรรมสำหรับผู้นำไว้ 5 ประการ คือ 1. ขมา คือ มีความอดทนต่อการปฏิบัติงานมีใจหนักแน่น ไม่ยอมตกใน ความชั่วไม่เกรงกลัวหรือมีอคติ 4 เมื่อจะต้องตัดสินใจและไม่หวั่นไหวเพราะโลกธรรม 8 2. ชาคติยะ คือ มีความตื่นตัวอยู่ตลอดเวลา มีความระมัดระวังไม่ประมาท ในการประคองชีวิตหน้าที่และการงาน 3. อุฏฐานะ คือ มีความขยันหมั่นเพียรต่อหน้าที่การงาน 4. ทยา คือ มีจิตใจที่เอ็นดูรักใคร่ห่วงใยเข้าใจใส่ดูแลผู้ร่วมงาน 5. อิกขนา คือ เอาใจใส่ตรวจตรางานและหน้าที่ที่ตนรับผิดชอบ (องฺ.ปญจก (ไทย) 22/53/56) หลักธรรมที่ยกมาแสดงไว้เหล่านี้ก็เพื่อให้เห็นถึงแนวคิดหรือคำสอนเกี่ยวกับการใช้หลักธรรมกับการบริหารตามทรรศนะพระพุทธศาสนาเท่านั้น อีกอย่างหนึ่ง คำว่านักบริหารนี้ ไม่ได้หมายเฉพาะเจาะจงเอาเพียงแค่คนกลุ่มใดกลุ่มหนึ่ง แต่หมายรวมเอาผู้บริหารทุกระดับชั้น ตำแหน่งไม่ว่าจะเป็นผู้ปกครองรัฐ ข้าราชการ บริษัทเอกชน หรือแม้แต่การบริหาร องค์กร ที่เล็กที่สุดของสังคม คือครอบครัวย่อมต้องอาศัยหลักธรรมในการบริหารเช่นเดียวกันนี้ เพราะหลักธรรมเหล่านี้ล้วนมุ่งประโยชน์สุขทั้งแก่ตนเองผู้ปฏิบัติและสังคม รอบด้าน ดังพระพุทธสุภาษิตที่ว่า “ธมฺโม หเว รกฺขติธมฺมจารี ธรรมย่อมรักษาผู้ประพฤติธรรม...” (ขุ.ชา. (ไทย) 27/1420 – 1421/290) “สังคมใดหากไร้ธรรม สังคมนั้นก็สับสนวุ่นวาย สังคมใดไร้ธรรม สังคมนั้นก็ เป็นสังคมของคนชั่ว”

**แนวคิดเกี่ยวกับพรหมวิหาร 4**

 พรหมวิหารคือ ธรรมเครื่องอยู่อย่างประเสริฐ ธรรมประจำใจอันประเสริฐหลักความประพฤติที่ประเสริฐบริสุทธิ์ธรรมที่ต้องมีไว้เป็นหลักใจและกำกับความประพฤติจึงจะชื่อว่า ดำเนินชีวิตหมดจดและปฏิบัติตนต่อมนุษย์ตลอดจนสรรพสัตว์ทั้งหลายโดยชอบ นอกจากนี้ยังกล่าวได้ว่า เป็นธรรมสำหรับผู้ใหญ่ที่ดูแลคนอื่นทุกระดับ ทั้งในทางโลกทางธรรม ในทางโลกก็นับตั้งแต่ บิดา มารดา ผู้ปกครอง ผู้บริหาร เป็นต้น (พันเอกปิ่น มุทุกันต์, 2514 : 214-243) พรหมวิหาร แบ่งออกได้เป็น 4 ประการ (ที.ปา. (ไทย) 10/327/256) คือ

 1. เมตตา ได้แก่ความรักใคร่ปรารถนาให้มีความสุข ด้วยจิตอันแผ่ไมตรีและคิดทำ ประโยชน์แก่ผู้อื่นและสิ่งอื่น ซึ่งเป็นความรักใคร่ที่ปราศจากราคะความกำหนัด ความรัก ความหวังดีความปรารถนาดีนั้น เป็นการแสดงออกซึ่งมิตรภาพไมตรีของมนุษย์ที่มีต่อกัน ตลอดถึงสัตว์และธรรมชาติสิ่งแวดล้อม ด้วยต้องการมุ่งหวังแต่ความสุขแก่เขา ไม่หวังผลประโยชน์ตอบแทนสิ่งอื่นใดนอกจากให้เขาเป็นสุขโดยการแสดงออก 3 ทาง ได้แก่ ก) เมตตากายกรรม เมตตาทางกาย คือ การกระทำ และการแสดงออกทาง กายที่ประกอบด้วยเมตตา ข) เมตตาวจีกรรม เมตตาทางวาจา คือ การพูดเจรจาถ้อยคำที่ ประกอบด้วยเมตตา ค) เมตตามโนกรรม เมตตาทางใจ คือ มีจิตใจที่มุ่งหวังดีมีเจตนาดีต่อผู้อื่น และสิ่งอื่น

 2. กรุณา ได้แก่ความสงสาร คิดช่วยเหลือผู้อื่นให้พ้นจากความทุกข์ใฝ่ใจในอันจะปลดเปลื้องบำบัดความทุกข์ยากความเดือดร้อนของคนและสัตว์ทั้งปวง

 3. มุทิตา ได้แก่ ความยินดีเมื่อผู้อื่นอยู่ดีมีสุข มีจิตใจผ่องใสบันเทิงประกอบด้วย อาการแช่มชื่นเบิกบานอยู่เสมอต่อสัตว์ทั้งหลายผู้ดำรงในปกติสุข พลอยยินดีเมื่อเขาได้ดีมีสุขมีความเจริญงอกงามยิ่ง ๆ ขึ้นไป เมื่อเห็นเขาทำความดีงามประสบความสำเร็จก้าวหน้า ยิ่งขึ้นไปก็พลอยยินดีบันเทิงใจด้วย พร้อมที่จะช่วยเหลือส่งเสริมสนับสนุน

 4. อุเบกขา ได้แก่ ความวางใจเป็นกลาง อันจะทำให้ดำรงอยู่ในธรรมตามที่ พิจารณาเห็นด้วยปัญญา คือ มีจิตเรียบตรงเที่ยงธรรมดุจตาชั่ง ไม่เอนเอียงด้วยรักและชัง พิจารณาเห็นกรรมที่สัตว์ทั้งหลายกระทำแล้วอันควรได้ผลดีหรือชั่วสมควรแก่เหตุอันตนประกอบพร้อมที่จะวินิจฉัยและปฏิบัติไปตามธรรม รวมทั้งรู้จักวางเฉยสงบใจมองดูในเมื่อไม่มีกิจที่จะควรทำ เพราะเขารับผิดชอบตนได้ดีแล้ว เขาสมควรรับผิดชอบตนเอง หรือเขาควรได้รับผลอันสมกับความรับผิดชอบของตน (พระราชวรมุนี(ประยุตต์ปยุตฺโต), 2528 : 148- 149.) พรหมวิหารเป็นคุณธรรมที่มีความสัมพันธ์กับความรู้สึก เป็นข้อปฏิบัติที่มุ่งเน้น คุณธรรมที่ปรากฏในจิตใจ กล่าวคือ เมตตา เป็นอาการประพฤติที่เป็นไปเพื่อประโยชน์แก่มนุษย์โดยเป็นคุณธรรมที่กำจัดความอาฆาต ที่ปรากฏในใจของสัตว์ทั้งหลายให้สงบ มิให้เป็นข้าศึกที่ทำร้ายจิตใจของตนเองและผู้อื่น กรุณา เป็นคุณธรรมที่ประกอบด้วยอาการที่จะช่วยบรรเทาทุกข์แก่สัตว์ทั้งหลาย ทำให้เป็นผู้ไม่นิ่งดูดายต่อความทุกข์ของผู้อื่น เป็นคุณธรรมที่ระงับซึ่งการเบียดเบียนกันเป็นสมบัติ มุทิตา เป็นคุณสมบัติที่ประกอบด้วยความยินดีปราศจากความริษยาเป็นกิจ เป็น คุณธรรมที่เสริมสร้างความเอื้อเฟื้อเกื้อกูลต่อผู้อื่น ซึ่งเป็นการกำจัดความมีใจคับแคบไม่ใยดีต่อกัน อุเบกขา เป็นคุณธรรมที่มีอาการเป็นกลาง ๆ โดยพิจารณาถึงภาวะที่เสมอกันด้วย พิจารณาถึงภาวะของสัตว์ทั้งหลายมีกรรมของตนเป็นบรรทัดฐาน เป็นคุณธรรมที่ ประกอบด้วยความไม่เสียใจและไม่ดีใจเป็นสมบัติ (พระมหาภูเนตุจันทร์จิต, 2541 : 38) พรหมวิหาร เป็นธรรมที่เกื้อกูลชีวิตและสังคม ชีวิตที่ดีมีความสุข คือ ชีวิตที่มีเมตตา กรุณา มุทิตา และอุเบกขา ต่อคนอื่นและสรรพสัตว์ขณะเดียวกันชีวิตก็ต้องสัมพันธ์กับสังคม ทั้งนี้เพราะมนุษย์เองก็คือสัตว์สังคม ต้องอยู่อาศัยร่วมกับคนอื่น ต้องพึ่งพาคนอื่น มีทั้งผู้ที่ปกครองและผู้ที่ถูกปกครอง พรหมวิหารเป็นหลักในการปกครอง ทำให้การปกครอง เป็นไปด้วยดีมีความรักความผูกพันระหว่างผู้ปกครองและผู้ถูกปกครอง พรหมวิหารยัง เกื้อกูลต่อการพัฒนาการทางสติปัญญาของมนุษย์ทั้งนี้เพราะเป็นการแสดงถึงการพัฒนาการ ทางสติปัญญาของมนุษย์จากความเชื่อในอำนาจในศักยภาพของเทพผู้ยิ่งใหญ่ มาเชื่อในอำนาจ ในศักยภาพของมนุษย์ว่ามนุษย์มีอำนาจมีศักยภาพที่จะพัฒนาตนเองให้เป็นผู้ ประเสริฐ อันเป็นคุณธรรมที่แสดงถึงศักดิ์ศรีของมนุษย์ เมื่อผู้นำมีคุณธรรมสมบูรณ์การทำงานจะถูกต้องเป็นประโยชน์ยิ่งขึ้น ก็ด้วยการละอคติ 4 ความลำเอียง ซึ่งเป็นสาเหตุสำคัญที่ทำให้เกิดความวุ่นวายในสังคมเพราะสร้างความแตกแยกจนเกิดไร้ความสามัคคีกันได้โดยง่าย ผู้ทำหน้าที่รับผิดชอบต่อสังคมจักต้องไม่เป็นผู้ที่มีความลำเอียงโดยเด็ดขาด ผู้นำควรจะทราบถึงธรรมที่เป็นหลักธรรมอกุศล คือเป็นศัตรูกับพรหมวิหาร 4 มี ดังนี้คือ

 1. ปฏิปักษ์ของความเมตตา ได้แก่พยาบาท คือความปองร้ายผู้อื่น เพราะถ้าใจเรามีเมตตาอยู่เวลาใดตัวพยาบาทเข้าไม่ได้ ตัวเมตตาจึงชำระล้างตัวอกุศล

 2. ปฏิปักษ์ของกรุณา คือตัววิหิงสา ความคิดเบียดเบียนผู้อื่นเพราะกรุณาเป็น กุศลธรรมมีความสงสารคิดช่วยเหลือผู้อื่นวิหิงสาเบียดเบียนผู้อื่น เช่นทรมานคนและสัตว์ ให้ได้รับความลำบาก มีความกรุณาอยู่ตราบใด วิหิงสาไม่มีสลับกันอยู่อย่างนี้ตลอดไป

 3. ปฏิปักษ์ของมุทิตา คือตัวอิสสา ริษยา สมเด็จพระมหาสมณเจ้ากรมพระยา วชิรญานวโรรส ทรงแปลว่า เห็นเขาได้ดีทนอยู่ไม่ได้ เช่น เป็นต้นว่าเห็นเขาได้ดี เห็นเขาดีกว่าตัวทนไม่ได้เกิดความงุ่นง่าน เรียกว่าริษยา ริษยาตรงกันข้ามกับมุทิตา

 4. ปฏิปักษ์ของอุเบกขา คือความยินดี ยินร้าย เกิดยินดีก็ทำให้ใจชอบถ้าเกิดยินดียินร้ายก็ทำให้ชังขาดความเป็นกลาง มีอคติเป็นตัวแทรกแซง (สมเด็จพระวันรัต (เขม นารีมหาเถระ-เฮง), 2543 : 6-9) การเป็นผู้นำนั้นต้องเป็นผู้มีปัญญามีประสบการณ์เข้าใจบุคคลหรือ ผู้ใต้บังคับบัญชาได้เป็นอย่างดีผู้นำประสานคนภายในดุลยภาพแห่งธรรม หลักธรรมสำคัญที่ชาวพุทธรู้จักกันดีซึ่งผู้นำแน่นอนว่าจะต้องมีแม้จะเป็นเรื่องง่าย ๆ พื้น ๆ ก็ขาดไม่ได้ หลักธรรมนั้นเรารู้กันดีว่า คือ พรหมวิหาร 4 ประการ พรหมวิหารเป็นธรรมสำหรับทุกคนที่จะอยู่ร่วมกับผู้อื่นในสังคมในฐานะเป็น “พรหม” คือ เป็นผู้มีศักยภาพในการที่จะสร้างสรรค์ และธำรงรักษาสังคมไว้โดยเฉพาะสำหรับผู้นำนั้นแน่นอนว่าจะต้องเป็นแบบอย่างที่จะต้องมี พรหมวิหาร 4 ประการ เพราะพรหมวิหารนั้นเป็นธรรมประจำใจของคนที่มีจิตใจยิ่งใหญ่เป็นผู้ประเสริฐ อันแสดงถึงความเป็นบุคคลที่มีการศึกษาได้พัฒนาตนแล้ว พรหมวิหาร 4 ประการเป็นคุณธรรมพื้นฐานที่จะต้องให้มีอยู่ประจำในจิตใจ และเป็นท่าทีของจิตใจที่จะทำให้แสดงออกหรือปฏิบัติต่อผู้อื่นอย่างถูกต้องโดยสอดคล้องกับสถานการณ์ทั้ง 4 ที่ประสบกล่าวคือ 1. ในสถานการณ์ที่เขาอยู่เป็นปกติเราก็มีเมตตา คือ ความเป็นมิตรไมตรีความ มีน้ำใจปรารถนาดีต้องการให้เขามีความสุข ซึ่งหมายถึงความปรารถนาดีต่อผู้อื่นทั้งแต่ละ คน ๆ ที่เราเกี่ยวข้อง ขยายออกไปจนถึงความปรารถนาดีต่อเพื่อนมนุษย์หรือต่อสังคม ทั้งหมดทั่วทั้งโลก เมตตานี้เป็นคุณธรรมพื้นใจประการแรกที่ต้องมีซึ่งใช้ในยามปกติคือ เมื่อคนอื่นเขาอยู่กันเป็นปกติเราก็มีเมตตาปรารถนาดีคิดหาทางสร้างสรรค์ความสุขความเจริญให้เขาเรื่อยไป

 2. ในสถานการณ์ที่เขาตกต่ำเดือดร้อนเราก็มีกรุณา คือ ความพลอยรู้สึกไหวตามความทุกข์ความเดือดร้อน หรือปัญหาของเขา และต้องการช่วยเหลือปลดเปลื้องให้เขาพ้นจากความทุกข์ความเดือดร้อนนั้นกรุณานี้ต่างไปจากเมตตา คือ เมตตาใช้ในยามปกติแต่เมื่อเขาตกต่ำลงไปกลายเป็นเดือดร้อนเป็นทุกข์เราก็มีกรุณาใฝ่ใจช่วยบำบัดทุกข์ให้

 3. ในสถานการณ์ที่เขาขยับสูงขึ้นไปในความดีงามความสุขความสำเร็จ เราก็มีมุทิตาหมายความว่า เมื่อเขาเปลี่ยนไปในทางสูงขึ้น ได้ดีมีสุขทำสิ่งที่ถูกต้องดีงามประสบความสำเร็จเราก็ย้ายไปเป็นมุทิตา คือพลอยยินดีด้วยช่วยส่งเสริมสนับสนุนในวงการงานตลอดจนการเป็นผู้นำทั่วไปนั้น เรื่องที่สำคัญมากก็คือ เมื่อคนมีปัญหา มีทุกข์เดือดร้อน เช่น เจ็บไข้ได้ป่วย หรือยากไร้ขาดแคลน ก็ต้องมีกรุณาที่จะเอาใจใส่แก้ปัญหาเมื่อมีคนประสบ ผลสำเร็จในการทำสิ่งดีงามทำให้อะไรต่ออะไรพัฒนาก้าวหน้าไป ก็ต้องมีมุทิตาช่วยส่งเสริมสนับสนุนแต่ในยามปกติก็ต้องไม่ปล่อยปละละเลยต้องเอาใจใส่ต่อการที่จะให้เขาอยู่ดีมีสุข เช่น มีสุขภาพดีอยู่ในวิถีทางของความสุขความเจริญ และการพัฒนาสืบต่อไป คือ ต้องมี เมตตาปรารถนาดีถ้าปฏิบัติได้อย่างนี้ก็จะทำให้กิจการงาน และประโยชน์สุขที่มุ่งหมายพร้อมที่จะสำเร็จผล ก็จะเกิดขึ้นในตัวผู้นำ คือ “ปิโย” แปลว่า “ผู้เป็นที่รัก” กล่าวคือ ผู้ร่วมงานหรือผู้ร่วมไปด้วยกัน หรือจะเรียกผู้ตามก็แล้วแต่ ก็จะมีความรัก มีความรู้สึกสนิทสนม สบายใจต่อผู้นำนั้น เสริมความรู้สึกอยากร่วมไปด้วยให้หนักแน่นมากขึ้น ทั้งร่วมใจและร่วมมืออย่างไรก็ตาม ปิโยเท่านั้นไม่พอ ปิโยนั้นได้มาจากเมตตา กรุณา มุทิตา แต่ยังต้องมีอีก ข้อหนึ่ง คือ อุเบกขา

 4. ในสถานการณ์ที่เขาทำผิดหลักหรือละเมิดธรรมเราก็มีอุเบกขา หมายความ ว่าเมื่อใดเขาทำอะไรไม่ถูกต้อง โดยละเมิดธรรม คือ ละเมิดต่อหลักการ หรือละเมิดต่อความ ถูกต้อง ทำให้เสียหลัก เสียกฎเกณฑ์เสียความเป็นธรรม เสียความชอบธรรม ทำลายกติกา เป็นต้น ผู้นำจะต้องอยู่ในหลักที่เรียกว่า อุเบกขา อุเบกขาก็คือรักษาความเป็นกลาง ไม่ลำเอียงไม่เข้าข้างหยุดการขวนขวายไม่ให้เกินขอบเขตไปจนกลายเป็นเสียธรรม คือการ ปฏิบัติต่อคนหรือช่วยเหลือคน จะต้องไม่ให้เสียความเป็นธรรม ไม่ให้เป็นการทำลายหลักการ ไม่ให้เป็นการละเมิดต่อกฎเกณฑ์กติกาที่ชอบธรรม (พระธรรมปิฎก (ป.อ. ปยุตฺโต), 2544 : 4)

**สรุป**

 ความหมายของภาวะผู้นำ คือ บุคคลที่จะมาประสานช่วยให้คนทั้งหลายรวมกันโดยที่ว่าจะเป็นการอยู่รวมกันก็ตาม หรือทำการร่วมกันก็ตามให้พากันไปด้วยดีสู่จุดหมายที่ดีงาม ภาวะผู้นำก็คือคุณสมบัติเช่น สติปัญญา ความดีงาม ความรู้ความสามารถของบุคคลที่ชักนำให้คนทั้งหลายมาประสานกัน และพากันสู่จุดหมายที่ดีงาม หลายคนมีบทบาทเป็นผู้นำกันอยู่แล้ว เช่นเป็นผู้นำองค์กร ผู้นำสมาคม ผู้นำวัดและแม้กระทั้งหัวหน้าครอบครัวก็จัดว่า เป็นผู้นำ คุณสมบัติของผู้นำตามหลักพระพุทธศาสนา จะต้องประกอบด้วยลักษณะ ดังนี้คือ 1) จักขุมา คือ เป็นผู้มีวิสัยทัศน์ที่กว้างไกล 2) วิธุโร คือเป็นผู้ชำนาญในงาน 3) นิสสยสัมปัน โน คือ เป็นผู้ที่มีมนุษย์สัมพันธ์ดี

 นอกจากนี้ผู้นำจะต้องประกอบด้วยคุณธรรมจะต้องวางตัวในกฎระเบียบอย่าง เคร่งครัด พระพุทธองค์ได้แสดงถึงลักษณะและคุณสมบัติของผู้นำหรือผู้บริหารไว้ว่า 1. วิยัตโต เป็นผู้มีปัญญา 2. วินีโต เป็นผู้มีระเบียบวินัยดี 3. วิสารโท เป็นผู้แกล้วกล้า 4. พหุสุโต เป็นผู้มีความรู้ศึกษาทรงจำมาก 5. ธัมมานุธัมมปฏิปันโน เป็นผู้ปฏิบัติธรรม รักษาความถูกต้องในสิ่งที่ถูกที่ควรพรหมวิหารคือ ธรรมเครื่องอยู่อย่างประเสริฐ ธรรมประจำใจอันประเสริฐ ธรรมที่ต้องมีไว้เป็นหลักใจและกำกับความประพฤติจึงจะชื่อว่าดำเนินชีวิตหมดจดและ ปฏิบัติตนต่อมนุษย์ตลอดจนสรรพสัตว์ทั้งหลายโดยชอบ เป็นธรรมสำหรับผู้ใหญ่ที่ดูแลคนอื่น 1. เมตตา ได้แก่ ความรักใคร่ปรารถนาให้มีความสุข ด้วยจิตอันแผ่ไมตรีคิดทำประโยชน์แก่ผู้อื่นและสิ่งอื่น ซึ่งเป็นความรักใคร่ที่ปราศจากราคะความกำหนัด ความรักความหวังดีความปรารถนาดีนั้น เป็นการแสดงออกซึ่งมิตรภาพไมตรีของมนุษย์ที่มีต่อกันตลอดถึงสัตว์และธรรมชาติสิ่งแวดล้อม ด้วยต้องการมุ่งหวังแต่ความสุขแก่เขาไม่หวังผลประโยชน์ตอบแทนสิ่งอื่นใดนอกจากให้เขาเป็นสุขโดยการแสดงออก 3 ทาง ได้แก่ ก) เมตตาทางกาย ข) เมตตา ทางวาจา ค) เมตตาทางใจ 2. กรุณา ได้แก่ ความสงสาร คิดช่วยเหลือผู้อื่นให้พ้นจากความ ทุกข์3. มุทิตา ได้แก่ความยินดีเมื่อผู้อื่นอยู่ดีมีสุข 4. อุเบกขา ได้แก่ความวางใจเป็นกลาง

**เอกสารอ้างอิง**

พระเทพโสภณ (ประยูร ธมฺมจิตฺโต).( 2548). พุทธวิธีบริหาร. กรุงเทพมหานคร : โรงพิมพ์วินดาต้าโปรดักส์.

พระธรรมปิฎก (ป.อ. ปยุตฺโต).(2544). ผู้นำ. พิมพ์ครั้งที่ 6. กรุงเทพมหานคร : มติชน.

พระธรรมปิฎก (ป.อ. ปยุตฺโต). (2545).ภาวะผู้นำ : ความสำคัญต่อการพัฒนาคนพัฒนาประเทศ, กรุงเทพมหานคร : ธรรมสภา.

พระมหาภูเนตุจันทร์จิต.(2541). “หน้าที่ของมารดาบิดาในพุทธจริยศาสตร์”. วิทยานิพนธ์อักษรศาสตร มหาบัณฑิต. บัณฑิตวิทยาลัย : มหาวิทยาลัยมหิดล .

พระราชวรมุนี(ประยุตต์ปยุตฺโต).( 2528). พจนานุกรมพุทธศาสตร์ฉบับประมวลธรรม.กรุงเทพมหานคร : ด่านสุธาการพิมพ์.

พระราชวรมุนี(ประยุทธ์ ปยุตฺโต).( 2530). เทคนิคการสอนของพระพุทธเจ้า.กรุงเทพมหานคร : โรงพิมพ์อมรินทร์พริ้นติ้ง กรุ๊พ.

พระศรีปริยัติโมลี(สมชัย กุสลจิตฺโต).( 2548). ชุดพุทธศาสนาประยุกต์สงฆ์ผู้นำสังคม.กรุงเทพมหานคร : โรงพิมพ์มหาจุฬาลงกรณราชวิทยาลัย .

พันเอกปิ่น มุทุกันต์.(2514). แนวการสอนธรรมตามหลักสูตรนักธรรมชั้นตรี.กรุงเทพมหานคร : สำนักพิมพ์คลังวิทยา.

มหาจุฬาลงกรณราชวิทยาลัย.(2539). พระไตรปิฎกภาษาไทย ฉบับมหาจุฬาลงกรณราชวิทยาลัย.กรุงเทพมหานคร : โรงพิมพ์มหาจุฬาลงกรณราชวิทยาลัย.

สมเด็จพระวันรัต (เขมนารีมหาเถระ-เฮง, ป.9).( 2543). พรหมวิหาร. กรุงเทพมหานคร : โรงพิมพ์มหาจุฬาลงกรณราชวิทยาลัย .

อมร รักษาสัตย์. “สองนักวิชาการฟันธงชี้รัฐบาลชวน 4”. เนชั่นสุดสัปดาห์. ปีที่ 3 สิงหาคม 2537